Γρηγόρης Αρναούτογλου

Ο **Γρηγόρης Αρναούτογλου** (Μόναχο Γερμανίας, 17 Δεκεμβρίου 1973) είναι Έλληνας τηλεπαρουσιαστής και ραδιοφωνικός παραγωγός.

## Πρώτα χρόνια
Γεννήθηκε στις 17 Δεκεμβρίου 1973 στο Μόναχο όπου και έζησε τα παιδικά του χρόνια, ενώ η καταγωγή του είναι από τη Χαλκιδική. Αργότερα εγκαταστάθηκε μαζί με την οικογένειά του στη Θεσσαλονίκη. Σε ηλικία 17 ετών, το 1990, ξεκίνησε να εργάζεται στην τηλεόραση και συγκεκριμένα στο νεοϊδρυθέν Μακεδονία TV παρουσιάζοντας μέχρι το 1998 την ταξιδιωτική εκπομπή *Ένας υπέροχος κόσμος* και την καθημερινή ψυχαγωγική εκπομπή *Εδώ Θεσσαλονίκη*. Το 1998 πήρε μεταγραφή στην ΕΤ3 παρουσιάζοντας μέχρι το 2000 την εβδομαδιαία εκπομπή *Στη χώρα των θαυμάτων* και την καθημερινή ψυχαγωγική εκπομπή *Μέρα μεσημέρι*.

## Βιογραφία
### Τα πρώτα τηλεοπτικά βήματα στην Αθήνα
Το 2001, ύστερα από δέκα σεζόν σε δύο εθνικής εμβέλειας σταθμούς της Θεσσαλονίκης, αποφάσισε να εγκατασταθεί και να εργαστεί στην Αθήνα παίρνοντας μεταγραφή στον ΑΝΤ1. Εκεί ξεκίνησε να παρουσιάζει την σατιρική εκπομπή *Στην πρίζα* μαζί με τους Θανάση Βισκαδουράκη και Νίκο Στεργίου. Η εκπομπή δε σημείωσε μεγάλη επιτυχία και ολοκληρώθηκε λίγους μήνες μετά. Το ίδιο διάστημα ξεκίνησε να παρουσιάζει την ψυχαγωγική εκπομπή *Chilli* στο ίδιο κανάλι μαζί με τους Βαγγέλη Περρή και Τάκη Γιαννούτσο.

### 2002-2013: Η μεταγραφή στο MEGA, ο Όμορφος Κόσμος και τα show
Το 2002 πήρε μεταγραφή στο Mega Channel παρουσιάζοντας ουσιαστικά τις πιο επιτυχημένες εκπομπές της καριέρας του. Πιο συγκεκριμένα τη σεζόν 2002-2003 ανέλαβε την παρουσίαση των δύο πρώτων κύκλων του ριάλιτι *Η φάρμα* ενώ ταυτόχρονα παρουσίασε την ταξιδιωτική εκπομπή *Όμορφος κόσμος* που ήταν παρόμοια με αυτή που παρουσίαζε για χρόνια στο Μακεδονία TV. Την επόμενη σεζόν ανέλαβε την παρουσίαση του πρώτου κύκλου του ριάλιτι επιβίωσης ''Survivor'' ενώ ξεκίνησε να παρουσιάζει την πρωινή ψυχαγωγική εκπομπή *[[Όμορφος Κόσμος το πρωί]]* που διήρκεσε 6 τηλεοπτικές σεζόν.

Στον *Όμορφο κόσμο το πρωί* ως συμπαρουσιαστές του Αρναούτογλου υπήρξαν ονόματα που έγραψαν αργότερα πορεία στο χώρο της τηλεόρασης και του θεάματος όπως η Σοφία Βογιατζάκη, η Ράνια Θρασκιά, η Σίσσυ Χρηστίδου, ο Νίκος Μουτσινάς, η Ευαγγελία Αραβανή, η Κατερίνα Καινούργιου, η Χριστιάνα Αριστοτέλους κ.ά. Την επόμενη σεζόν μαζί με την πρωινή εκπομπή παρουσίασε και τη δεύτερη σεζόν του *Survivor*.

Τις σεζόν 2005-2007 εκτός από την παρουσία του στον *Όμορφο κόσμο* ανέλαβε και την παρουσίαση του κυριακάτικου show *Πολύ την Κυριακή* (ή *Πιο πολύ την Κυριακή*) ενώ τις σεζόν 2007-2009 παρουσίασε το τηλεπαιχνίδι *Ο εισοδηματίας*.

Το καλοκαίρι του 2009 ύστερα από την ολοκλήρωση της έκτης σεζόν του *Όμορφου κόσμου το πρωί* αποφάσισε να απέχει τηλεοπτικά την επόμενη σεζόν παρόλο που είχε ενεργό συμβόλαιο με το Mega Channel για τη συνέχιση της πρωινής ψυχαγωγικής εκπομπής.

Τη σεζόν 2010-2011 επέστρεψε τηλεοπτικά στο ίδιο κανάλι παρουσιάζοντας το ντοκιμαντέρ *Η αναζήτηση της επιτυχίας* όπου παραχώρησαν συνέντευξη αρκετά γνωστοί άνθρωποι από την Ελλάδα και το εξωτερικό μεταξύ των οποίων οι Κάτια Δανδουλάκη, Χιου Χέφνερ, Μπράντλεϊ Μπελ, Σάκης Ρουβάς, Αλεξάντερ Ρίμπακ, Αντώνης Κανάκης, Νίκος Γκάλης, Αλέξανδρος Νικολαΐδης κ.ά. ενώ παρουσίασε το τηλεπαιχνίδι *[[Money Drop]]*.

Τη σεζόν 2011-2012 συνέχισε την παρουσίαση του *Money Drop* ενώ παρουσίασε την εκπομπή *Όμορφος κόσμος 2*, που επέστρεψε τηλεοπτικά μετά από 9 χρόνια, για 2 τηλεοπτικές σεζόν (2011-2013).

Παράλληλα με την παρουσία του ως παρουσιαστής στο MEGA έκανε και guest εμφανίσεις στις πιο επιτυχημένες σειρές του καναλιού όπως *[[Η Νταντά]]*, *[[Το κόκκινο δωμάτιο]]*, *[[Στο Παρά 5]]*, *[[Μαρία η άσχημη]]*, ''Safe Sex TV Stories'' και *[[Μαύρα μεσάνυχτα]]* υποδυόμενος τον εαυτό του.

Το καλοκαίρι του 2013, ύστερα από 11 χρόνια συνεργασίας με το κανάλι, πήρε μεταγραφή στον τηλεοπτικό σταθμό ΑΝΤ1 με το Mega Channel να βγάζει δελτίο τύπου ευχαριστώντας τον παρουσιαστή για την πορεία του στο σταθμό.

### 2013-σήμερα: Η μεταγραφή στον ANT1, τα talk show και άλλες εκπομπές
Τις σεζόν 2013-2015 παρουσίασε μαζί με την Μαρία Μπεκατώρου και τον Δημήτρη Σταρόβα την ψυχαγωγική εκπομπή *Τα Καρντάσιανς* στην βραδινή ζώνη του ΑΝΤ1 ενώ τις σεζόν 2014-2017 ανέλαβε την παρουσίαση του τηλεπαιχνιδιού μαγειρικής "Η μαμά μου μαγειρεύει καλύτερα από τη δική σου". Από το 2015 μέχρι σήμερα παρουσιάζει το ***The 2night Show*** στη βραδινή ζωνη του καναλιού με διάσημα πρόσωπα να περνούν από το πλατό του παρουσιαστή για συνέντευξη σε κάθε εκπομπή. Το 2017 συμπαρουσίασε με τον Έκτορα Μποτρίνι την τηλεοπτική εκπομπή *My Way* στον ANT1 ένα οδοιπορικό με βέσπα, στην Ελλάδα της γεύσης.

Τη σεζόν 2017-2018 ανέλαβε την παρουσίαση του ριάλιτι επιβίωσης *Nomads* για το λόγο αυτό εγκαταστάθηκε στις Φιλιππίνες για τρεις μήνες όπου έγιναν τα γυρίσματα του παιχνιδιού. Επιστρέφοντας στην Ελλάδα ανέλαβε την παρουσίαση του τηλεπαιχνιδιού *The Wall* στο ίδιο κανάλι το 2018.

Το 2022 υπήρξε κριτής στο talent show *[[Ελλάδα Έχεις Ταλέντο]]*. Από την ίδια χρονιά μέχρι σήμερα παρουσιάζει το τηλεπαιχνίδι γνώσεων *[[Ποιος Θέλει Να Γίνει Εκατομμυριούχος]]*. Παράλληλα από το 2024 παρουσιάζει την εβδομαδιαία ταξιδιωτική εκπομπή *The Road Show* παρόμοια με τον *Όμορφο Κόσμο* στο Mega Channel και τον *Έναν Υπέροχο Κόσμο* στο (αδερφό κανάλι του ΑΝΤ1 πλέον) Μακεδονία TV.

## Προσωπική ζωή
Από το 2012 μέχρι το 2017 ήταν ζευγάρι με την μακιγιέζ Κατερίνα Κόκλα, με την οποία απέκτησε έναν γιο, τον Αναστάση (γενν. 2013). Έκτοτε είναι σε σχέση με τη δημοσιογράφο-ραδιοφωνική παραγωγό, Νάνσυ Αντωνίου.

Αδελφός του είναι ο ευρωβουλευτής του ΠΑΣΟΚ-ΚΙΝ.ΑΛ. και γνωστός παρουσιαστής καιρού στην ΕΡΤ3, Σάκης Αρναούτογλου.

## Παραπομπές


Κατηγορία:Έλληνες ραδιοφωνικοί παραγωγοί
Κατηγορία:Έλληνες παρουσιαστές